Сэнэхьатым фагъэнэIосагъэх | Адыгэ Макъ\nМыекъуапэ игурыт еджапIэу N 17-м иполицейскэ класс щеджэхэрэр Урысыем хэгъэгу кIоцI IофхэмкIэ и Мини­­с­тер­ствэ иапшъэрэ еджэпIэ анахь инхэм ащыщэу Краснодар дэт университетым джырэблагъэ ащэгъагъэх.\nМыщ кIэщакIо фэхъугъэх Адыгэ Республикэм хэгъэгу кIоцI IофхэмкIэ и Министерствэ икъулыкъушIэхэм Iоф адэшIэгъэнымкIэ ГъэIорышIапIэм ыкIи гурыт еджапIэу N 17-м япащэхэр.\nКIэлэцIыкIухэм сэнэхьатэу къыхахыщтымкIэ апэрэ лъэбэкъу хъугъэ полицейскэ классым зэрэчIэхьагъэхэр.\nКлассым иеджэгъу сыхьатхэм хэбзэухъумэным фэгъэхьыгъэ хэушъхьафыкIыгъэ урокхэр тхьа­мафэм къафыхагъэуцох. Ащ нэ­мыкIэу, министерствэм зэхищэрэ Iофтхьабзэхэм кIэлэцIыкIухэр чанэу ахэлажьэх.\nУрысыем и МВД иунивер­ситетэу Краснодар дэтым зэ­кIохэм, «Пчъэ зэIухыгъэхэм я Мафэ» щыIагъ. Ащ къыдыхэ­лъытагъэу ведомствэм епхыгъэ гъэсэныгъэм иучреждениехэм ачIэхьанхэм фэшI зэрэзекIощтхэ шIыкIэхэр студент хъущтхэм къафаIотагъэх.\nIофтхьабзэр зэраублагъэр апшъэрэ еджапIэм ипащэу Александр Симоненкэмрэ ныбжьыкIэхэмрэ язэIукIэгъу. Университетым икъэбар, чIэхьэгъу ушэтынхэр зэратыхэрэм ыкIи лъэныкъоу зэрэрагъаджэхэрэм афэгъэхьыгъэу ар къэгущы-\nНэужым факультетхэм япащэхэр ыкIи подразделениехэм якомандирхэр ягъусэхэу хьа­кIэхэм университетыр къарагъэплъыхьагъ. Егъэджэн ама­лэу яIэхэм, курсантхэм къулыкъур зэрахьырэм нэIуасэ афа­шIыгъэх, спорт псэуалъэхэр, апшъэрэ еджапIэм имузей къа­рагъэлъэгъугъэх.\nКъулыкъушIэхэм щэрыоным ыкIи Iэшэ зехьаным зызщафагъэхьазырырэ комплексышхоу яIэри къаплъыхьан амал яIагъ. Джащ фэд, зыухъумэжьыным ишIыкIэхэм физическэ ухьазырыныгъэм исыхьатхэм зызэращафагъасэрэр кIэлэеджакIохэм нэрылъэгъу къафашIыгъ.\nНыбжьыкIэхэм сэнэхьатыр къыхахынымкIэ кIэлэегъаджэхэми курсантхэми зэдэгущыIэгъу зэрэзэдашIыгъэм ишIуагъэ къэ­кIощт.